《次转庵寄用坡公赋梅韵》
宋代·许及之

一夜酸风惊拉槁，雪压茅檐攲欲倒。孰知寒谷自能春，斗坼琼枝故相恼。

两年旧隐住容成，耐冷冲寒起常早。透窗疏影眠未佳，拥被孤吟诗易好。

别来问讯迥相忘，养就苔文从不埽。诗人云远岁云暮，自插一枝怜鬓老。

孤山在望不可到，惆怅馀香委芳草。谁邀配食水仙人，长笛横吹倚苍昊。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。